**Sanoat sohasida nufuzli xalqaro brendlar bilan hamkorlikni rivojlantirish va milliy brendlarni qoʻllab quvvatlash chora tadbirlari**

Oʻzbekiston Respublikasi Prezidentining “Sanoat sohasida nufuzli xalqaro brendlar bilan hamkorlikni rivojlantirish va milliy brendlarni qoʻllab quvvatlash chora tadbirlari toʻgʻrisida”gi qarori qabul qilindi (PQ-286-son, 07.08.2024-yil).

Qaror bilan sanoat sohasida nufuzli xalqaro brendlarni jalb qilish, xalqaro brendlar ostida ishlab chiqarish hajmini kengaytirish, milliy brendlarni yaratishda tadbirkorlik subyektlarini qoʻllab-quvvatlash maqsadida **2025-yildan boshlab har yili 1-aprelga qadar** Savdo sanoat palatasi maxsus elektron platformasida:

- nufuzli xalqaro brendlar roʻyxatini xalqaro eʼtirof etilgan tashkilotlarning soʻnggi reytingida birinchi 500 oʻrinni egallagan sanoat yoʻnalishidagi brend egalari ichidan saralab olgan holda shakllantiradi va eʼlon qiladi;

- milliy brendlar roʻyxatini shakllantiradi va eʼlon qiladi.

2024-yil 1-iyuldan boshlab nufuzli xalqaro brendlar bilan ishlab chiqarishni boshlayotgan korxonalar **uch yil davomida** xalqaro brendlar ostida ishlab chiqariladigan mahsulotlar uchun zarur boʻlgan **barcha xom ashyolar mahalliylashtirish darajasini** kamida **60 foizga yetkazish sharti** bilan **bojxona bojidan ozod etiladi**.

Bojxona imtiyozlari “Loyihalar va import kontraklarini kompleks ekspertiza qilish markazi” DUK xulosasi asosida taqdim etiladi.

Bunda 2027-yil 1-yanvar holatida nufuzli xalqaro brendlar ostida ishlab chiqariladigan mahsulotlarning mahalliylashtirish darajasi **60 foizdan kam boʻlganda** imtiyoz qoʻllanilishi natijasida **tadbirkorlik subyektlari ixtiyorida qolgan summalar qaytarib olinadi**.

2024-yil 1-sentabrdan 2027-yil 1-yanvarga qadar mahsulotining kamida 30 foizini nufuzli xalqaro brend ostida ishlab chiqaradigan brend hamkorlari uchun y**er soligʻi, mol-mulk soligʻi va suv resurslaridan foydalanganlik uchun soliq stavkalari hisobot davrida 50 foizga** kamaytiriladi.

**Soliq solish metodologiyasi boshqarmasi**